b'\n_START_ARTICLE_\nGlukaarihappo\n_START_SECTION_\nOminaisuudet\n_START_PARAGRAPH_\nHuoneenl\xc3\xa4mp\xc3\xb6tilassa glukaarihappo on v\xc3\xa4ritt\xc3\xb6mi\xc3\xa4 kiteit\xc3\xa4. Yhdiste liukenee eritt\xc3\xa4in hyvin veteen ja etanoliin, mutta niukemmin dietyylieetteriin. Se on heikko happo ja sen pK\xe2\x82\x90-arvo on 1,0\xc2\xb710\xe2\x81\xbb\xe2\x81\xb5. Hydroksyylikarboksyylihapoille tyypillisesti glukaarihappo muodostaa rengasrakenteisia estereit\xc3\xa4 eli laktoneita ja mahdollisia ovat sek\xc3\xa4 mono- ett\xc3\xa4 dilaktonit. Glukaarihappo on optisesti aktiivinen yhdiste. Mutarotaation vuoksi glukaarihapon ominaiskiertokyky vesiliuoksessa muuttuu ajan kuluessa arvosta +6,86 arvoon +20,6._NEWLINE_Glukaarihappoa muodostuu nis\xc3\xa4kk\xc3\xa4iss\xc3\xa4 glukuronihapon aineenvaihduntatuotteena. Sit\xc3\xa4 esiintyy my\xc3\xb6s useissa hedelmiss\xc3\xa4 ja vihanneksissa, erityisesti omenoissa ja sitrushedelmiss\xc3\xa4.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nNyky\xc3\xa4\xc3\xa4n glukaarihappoa valmistetaan p\xc3\xa4\xc3\xa4asiassa hapettamalla t\xc3\xa4rkkelyst\xc3\xa4, glukoosia tai sakkaroosia v\xc3\xa4kev\xc3\xa4n typpihapon avulla. Typpihapon korvaamiseksi on pyritty l\xc3\xb6yt\xc3\xa4m\xc3\xa4\xc3\xa4n katalyyttej\xc3\xa4, joiden avulla t\xc3\xa4rkkelys tai glukoosi pystytt\xc3\xa4isiin hapettamaan selektiivisesti glukaarihapoksi ilman hapen toimiessa hapettimena. Tehokkaimmaksi ovat osoittautuneet TEMPO-johdannaiset._NEWLINE_Glukaarihappoa tutkitaan l\xc3\xa4ht\xc3\xb6aineeksi muiden yhdisteiden tuotantoon. Etuna ovat sen tuotannon raaka-aineiden halpa hinta ja hyv\xc3\xa4 saatavuus. Glukaarihapon estereit\xc3\xa4 ja polyhydroksipolyamideja on tutkittu hyvin haarautuneina polymeerein\xc3\xa4 korvaamaan nyloneita. Yhdiste voi sen kelaatiokyvyn vuoksi toimia hyv\xc3\xa4n\xc3\xa4 raaka-aineena my\xc3\xb6s pesuaineiden ja muiden pinta-aktiivisen aineiden valmistukselle. Rennovia kehitt\xc3\xa4\xc3\xa4 prosessia, jossa glukaarihappo kyett\xc3\xa4isiin pelkist\xc3\xa4m\xc3\xa4\xc3\xa4n vedytt\xc3\xa4m\xc3\xa4ll\xc3\xa4 adipiinihapoksi. Vuonna 2016 julkaistun arvion mukaan glukaarihapon tekninen tuotanto ja k\xc3\xa4ytt\xc3\xb6kohteet nousevat todenn\xc3\xa4k\xc3\xb6isesti merkitt\xc3\xa4viksi kymmenen vuoden sis\xc3\xa4ll\xc3\xa4.'